Nicklas Bendtner er blevet anmeldt for vold efter en episode med en taxachauffør natten til søndag, hvor chaufføren har brækket kæben.

Nicklas Bendtner er endnu en gang kommet i fokus for noget uden for fodboldbanen.

Natten til søndag skulle den danske Rosenborg-angriber have overfaldet en taxachauffør i København.

TV 2 har været i kontakt med Dantaxi, der bekræfter, at der har været en episode mellem Nicklas Bendtner og en taxachauffør.

- Der er indgivet en politianmeldelse for vold med Nicklas Bendtner involveret efter en episode mellem ham og en chauffør i København i nat, siger kommunikationschef i Dantaxi Rasmus Krochin til TV 2.

Ifølge Dantaxi har chaufføren brækket kæben.

- Chaufføren har været eller skal på operationsbordet med en brækket kæbe. Hvad status er med chaufføren, ved jeg ikke på nuværende tidspunkt.

- Chaufføren og hans arbejdsgiver, altså vognmanden, har sammen politianmeldt Nicklas Bendtner. Hvad der er sket i nat i selve situationen, det ved jeg ikke, siger Rasmus Krochin.

Politiet og Rosenborg er tavse

Politiet har ikke villet bekræfte Bendtners involvering over for hverken BT eller Ekstra Bladet.

- Vi har haft en anmeldelse om vold mod en hyrevogn. Jeg kan ikke oplyse yderligere, siger vagtchef Carsten Reenberg til BT.

Over for TV 2 bekræfter vagtchef Henrik Svejstrup, at der har været voldsepisoder natten til søndag, men han vil ikke kommentere den konkrete sag.

TV 2 har også været i kontakt med Rosenborg via deres kommunikationschef Trond Alstad, der ikke ønsker at kommentere på sagen på nuværende tidspunkt.

Kan du bekræfte historien om, at Nicklas Bendtner skulle være blevet anmeldt for vold?

- Jeg har ingen kommentarer.

Har I fra Rosenborg været i kontakt med Nicklas Bendtner i dag?

- Jeg har ingen kommentarer.

Hvis det nu skulle være Nicklas Bendtner, har I i Rosenborg så en procedure for, hvad I gør med spilleren?

- Jeg har ingen kommentarer til sagen overhovedet.

Ifølge Ekstra Bladet og BT modtog Københavns Politi anmeldelsen om overfaldet 02.41.

TV 2 har forsøgt at få en kommentar til sagen fra Nicklas Bendtners agent men uden held.

Et liv med skandaler

Den nu 30-årige fodboldspiller har flere gange været involveret i episoder i det københavnske natteliv.

I 2013 blev han taget for spritkørsel i Indre København. Promillen blev efterfølgende målt til 1,75, og Bendtner blev idømt en bøde på 842.000 kroner og frakendelse af kørekortet i to år.

Året efter måtte en københavnsk taxachauffør ifølge BT tilkalde politiet, da Bendtner knappede sine bukser op og piskede taxaen med sit bælte, mens han råbte ukvemsord efter chaufføren.

Bendtner er ikke udtaget til det danske landshold, der senere søndag møder Wales i Nations League.